Díszpolgári címek átadása – Ünnepi közgyűlés (2016.06.17.)

Főpolgármesteri beszéd tervezete

**Tisztelt Kitüntetettek!**

**Tisztelt Ünnepi Közgyűlés, Képviselőtársaim!**

**Kedves Vendégek!**

Budapest Közgyűlése és a magam nevében tisztelettel köszöntöm a mai ünnepen megjelenteket.

Ma, a Szabadság Napján ismét ünnepelni gyűltünk össze. Az ünnep egyik fontos feladata, hogy megőrizze a hagyományokat és a tudást az emberi emlékezet szintjén. Stabilizál és erősíti az összetartozás érzését, amely a közösség lényege. Hamvas Béla írta, „*az ünnep apokaliptikus természetű: ... az ember lehántja magáról Énjét, igazi lényében megnyilatkozik, és a közösségben minden emberrel egyesül.*”

Június 19-én azt ünnepeljük, hogy Magyarország visszaszerezte azóta is féltve, és olykor nem könnyen őrzött szuverenitását. 1991-ben e napon az utolsó szovjet katona is elhagyta országunkat. Az első polgári kormány idején született döntés arról, hogy június 19-e emléknap legyen, Budapest Közgyűlése pedig öt évvel ezelőtt határozott egyhangúlag arról, hogy a fővárosi díszpolgári címeket e naphoz kapcsolódva adják át.

**Kedves Barátaim!**

Ma egyszerre ünnepeljük szabadságunkat, városunkat és annak legkiválóbb polgárait. A magyar nemzet fővárosa, Budapest közigazgatásilag 143 évvel ezelőtt alakult meg, az 54 ezer lakosú Buda, a 200 ezer lakosú Pest szabad királyi fővárosok, valamint a Pest megyéhez tartozó, 16 ezer lakosú Ó-Buda mezőváros és a Margit-sziget Buda-Pest főváros név alatti egy törvényhatósággá egyesítéséről az 1872. évi XXXVI. törvénycikk rendelkezett.

Az egyesülést elrendelő törvénytervezetet Wahrmann Mór, Pest-Lipótváros országgyűlési képviselője és Házmán Ferenc, Buda országgyűlési képviselője, az utolsó budai polgármester nyújtotta be. A törvényjavaslat elfogadása után a három város képviselőiből választott, 34 tagú bizottság dolgozta ki Széher Mihály pesti képviselő vezetésével a kerületek beosztását, alakította ki a választókerületeket, állapította meg a közgyűlés bizottsági szervezetét, a városi jelképeket, a tanácsi választások módját. A közgyűlésnek 400 tagja lett, a főpolgármestert a király által jelölt három személy közül választották; az akkor elsősorban reprezentatív célból létrehozott posztra Ráth Károly került, a város gyakorlati vezetője, a polgármester Kamermayer Károly lett. Az első budapesti választásokat 1873. szeptember 25-26-án tartották. Az immáron egyesített főváros közgyűlése 1873. november 17-én ülésezett első alkalommal.

Budapest egyesítése a magyar nemzet egyik valódi sikertörténete volt. Ehhez összefogásra, körültekintő tervezésre, erős kormányzati akaratra és nem utolsósorban anyagi forrásokra volt szükség – nincs ez másként ma sem. Még az egyesítés előtt az Andrássy-kormány terveket dolgoztatott ki egy modern nagyváros kialakítására, a Duna-part rendezésére, hidak, utak, kikötők, közraktárak építésére. Ennek érdekében létrehoztak egy 24 millió forintos Állami Pénzalapot, életre hívták a Fővárosi Közmunkák Tanácsát, amelynek élére báró Podmaniczky Frigyes került. Az egyesítéssel Budapest igazi nagyvárossá válhatott, lendületet kapott az ipar, a kereskedelem, megindult a közintézmények fejlődése.

Budapest Európa talán leggyorsabban növekvő városa lett, a lakosság húsz év alatt megduplázódva a századfordulóra közel háromnegyedmilliósra duzzadt. Ekkor alakult ki alapvetően a mai város képe, a hidakkal, körutakkal, modern közlekedési hálózattal, a kontinens első földalatti vasútjával, a belső és külső kerületekkel, az Országházzal és a többi országos középülettel. Nemzetközi hírűek lettek Budapest színházai, kávéházai, gyógyfürdői, a pezsgő kulturális élet és a híres „pesti éjszaka”.

**Kedves Barátaim!**

Úgy tartják, hogy a szabadság a kívánt tett megvalósításának a lehetősége, mentesség a külső kényszertől, az az állapot, amikor magunk határozhatjuk meg önmagunkat. „*Szabadságát az ember rendszerint akkor becsüli, amikor már nem szabad, vagy ha szabadságát végtelen áldozatokkal vívta ki*” – mondta Széchenyi István.

Mi, magyarok tudjuk, milyen nehéz küzdelemmel jár a szabadság megszerzése és megtartása. A rendszerváltást követő zavaros évtizedekben azt is megtanultuk, hogy a szabadság nem önmagáért van, hanem felelősséggel kell párosulnia. A szabadság nem egyenlő a zavaros ultraliberalizmus hirdetéseivel, az anarchiával és káosszal, azzal, hogy bárki bárhol azt tesz, amit csak akar. „*Nem vagy szabad, míg önmagadért élsz, mert önzésed rabja maradsz*” – idézhetjük ismét Széchenyi Istvánt, de eszünkbe juthat Cicero intelme is, miszerint „*azért vagyunk mindnyájan a törvény szolgái, hogy szabadok lehessünk*.”

A 2010-ben hivatalba lépett, elődeitől jelentősen eltérően gondolkodó jobboldali városvezetésnek az volt egyik legfőbb feladata, hogy helyreállítsa a rendet két évtizednyi rendetlenség, átláthatatlanság, szervezetlenség és pazarlás után. Arra volt szükség, hogy biztonságot teremtsünk a működésben, a pénzügyekben, az intézményekben és a köztereken, hogy minden a helyére kerüljön, Budapest pedig élhetőbb, biztonságosabb, kényelmesebb és kellemesebb várossá váljon. Az elmúlt hat évben számos területen jelentős előrelépést sikerült elérnünk. Mára több olyan fejlesztés, beruházás is elkészült, amelyet elődeink évekig, évtizedekig csak ígérgettek: befejeztük és üzembe helyeztük a főváros legújabb metróvonalát, gőzerővel fogtunk hozzá a 3-as vonal felújításához, elindult a budai fonódó villamos, megszépült a Széll Kálmán tér, sorra újulnak meg a történelmi fürdők, szépül a Margitsziget – hogy csak a legfontosabbak közül említsek néhányat. A magyar nemzet fővárosa sorra kapja a külföldi elismeréseket, a nemzetközi protokoll-listákon egyre előkelőbb helyezéseket elérve. A rendszerváltás óta soha nem volt annyi előkészített projektje Budapestnek, mint ma.

**Tisztelt Hölgyeim és Uraim! Tisztelt Kitüntetettek!**

A rend megteremtésének nemcsak a pénzügyi háttér, a józan gondolkodás és tisztességes kommunikáció a feltétele; szükség van a közösségnek irányt mutató, erőt, biztonságot adó és értékes, áldozatos munkát végző példaképekre is. Ma különösen, amikor a tradicionális értékek megkérdőjeleződnek, a közösségeket, családokat összetartó kötelékek lazulnak, értelmezhetetlen felfogások értékelődnek fel, városunkat, nemzetünket és kontinensünket is olyan kihívások érik, amelyek korábban elképzelhetetlenek voltak.

A ma emberének úgy kell választ adnia a nap mint nap felmerülő, sorsdöntő kérdésekre, hogy bár sokkal több információ áll rendelkezésére, mint a történelem folyamán bármikor, mégis – vagy tán éppen ezért – sokkal nehezebb a hitelest, az értékest, a megbízhatót és a valót megtalálnia. A mai ember kapcsolatrendszere gyökeresen átalakult; a virtuális közösségi világ ugyan több kapcsolat kiépítését, fenntartását teszi lehetővé, ezek ugyanakkor felszínesek, érzelmi mélységgel, közösségi erővel kevésbé bírnak. Mindez hagyományos, bevált értékek relativizálódásához, kiszámíthatatlan és szélsőséges viselkedéshez vezet – elég megnézni, milyen tartalmú és színvonalú kommentek árasztják el az internetet.

Ilyen helyzetben szükségünk van egészséges lelkű és valódi példaképekre, akiket lehet és érdemes követni, mert értékteremtő tevékenységükkel és erkölcsi normáikkal taníthatják, összetarthatják a közösséget, a nemzetet, a várost. Budapest mindig úgy fejlődhetett, hogy kimagasló egyéniségek, hazafias elkötelezettségű emberek a közösség javára alkottak, munkálkodtak.

A ma kitüntetett tudósok, művészek, sportolók hosszú éveken, évtizedeken át kitartó munkával közösséget teremtettek és erősítettek, szakmailag, erkölcsileg és emberileg is maradandót alkotva. Tisztelettel hajtunk most előttük fejet, és kifejezzük irántuk való megbecsülésünket.

Szívből gratulálok Budapest új díszpolgárainak!

Köszönjük közösségépítő és lélekerősítő munkájukat, példamutató helytállásukat, amellyel városunkat, egyben pedig a magyar nemzetet gazdagították. A jövőben is számítunk Önökre. További életükhöz és munkájukhoz jó egészséget, sok erőt, rendíthetetlen hitet és sok követőt kívánok.

Hálásak vagyunk Önöknek és büszkék vagyunk Önökre!